Diari Oficial de la Generalitat Valenciana


Sumari del DOGV 4322, del 27-08-2002 (2002/8910)

RESOLUCIÓ de 26 de juliol de 2002, del director de l'Àrea de Producte de l'Agència Valenciana del Turisme, sobre delegació de facultats.
----------------------------------------------------------------------------------------------------------------------------------------

### Dades del document

Número de DOGV
:   4322

Data del DOGV
:   27-08-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/8910


Data del document
:   26-07-2002

Organisme emissor
:   Agència Valenciana del Turisme

Tipus de document
:   Resolució

Descriptors 

:   * delegació de poders
    * competència administrativa

RESOLUCIÓ de 26 de juliol de 2002, del director de l'Àrea de Producte de l'Agència Valenciana del Turisme, sobre delegació de facultats. [2002/8910]
  
El sector restauració té, a la Comunitat Valenciana, onze mil establiments i set-centes vint mil places, números que per si sols mostren la importància dins del producte turístic valencià.
  
Tal volum d'establiments, la pràctica dels traspassos en este sector, i els discontinus períodes de funcionament sobretot en la zona litoral, generen nombrosos expedients i incidències administratives que actualment tramiten íntegrament els serveis territorials de l'Agència Valenciana del Turisme i que són resolts pel seu director d'Àrea de Producte per així haver-ho disposat l'article 7 del Decret 45/1996, de 25 de març, del Govern Valencià, pel qual s'aprova el Reglament de l'Agència Valenciana del Turisme, que li atribuïx la facultat de resoldre les sol·licituds d'instal·lació, classificació i obertura d'establiments turístics. No obstant l'anterior, el mateix article possibilita la delegació de la dita facultat en els òrgans perifèrics de l'Agència, que hui tenen mitjans personals i materials suficients per a poder assumir la tramitació, inclosa la resolució, de totes les sol·licituds que reben relatives a restaurants i cafeteries dins del seu àmbit territorial.
  
En esta situació, raons d'economia administrativa i d'eficàcia i agilitat en la tramitació dels expedients relatius a restaurants i cafeteries, aconsellen que la facultat de dictar les resolucions relatives a este sector turístic siguen delegades en altres òrgans inferiors que puguen exercir-la.
  
En virtut de l'anterior, i conforme al que establix l'article 7 del Decret 45/1996, de 25 de març, del Govern Valencià, i els articles 13 i 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, resolc:
  
Primer
  
Delegar en els/les caps dels serveis territorials de Turisme d'Alacant, Castelló i València, i de l'Oficina d'Administració Turística de Benidorm, la facultat de resoldre les sol·licituds relatives a restaurants i cafeteries que es deriven de la legislació turística aplicable.
  
Segon
  
En totes les resolucions que s'adopten en virtut de la present delegació es farà constar expressament esta circumstància.
  
Tercer
  
Esta delegació no obstarà perquè l'òrgan delegant puga advocar el coneixement o la resolució de tots els assumptes que considere oportuns, ni perquè puga revocar-la en qualsevol moment.
  
Quart
  
La present resolució entrarà en vigor als vint dies de la seua publicació en el Diari Oficial de la Generalitat Valenciana.